દરેક શેરીના લોકો પોતાના હનુમાન મંદિરને અન્ય શેરીના મંદિર કરતાં જુદા તારવવા પ્રયત્ન કરે છે. કોઈએ શેરીમાં તારના આધારે ઊડતા હનુમાનજી બનાવ્યા હોય તો અન્ય શેરીમાં સુંદરકાંડનો કોઈ પ્રસંગ ઊભો કરાયો હોય. કોઈ જગ્યાએ છોકરાંઓ હનુમાનજીના માસ્ક પહેરીને કૂદકા મારતાં હોય તો ક્યાંક અશોકવાટિકામાં સીતા માતા સાથે વાત કરતા હનુમાનજીનાં પૂતળાં બનાવાયાં હોય. કશુંક નવું કરવાની સ્પર્ધા ઊભી થવાના કારણે યુવાનોની ક્રિએટિવિટી પણ આ સમયે બહાર આવે છે. મહિના અગાઉની મહેનત ચૈત્રી પૂર્ણિમાના દિવસે રંગ લાવે છે.